1898 йылдың сентябрендә Ҡазан ҡалаһында «Мөхәмәҙиә» мәҙрәсәһенә уҡырға килә. Бында ғәрәп, төрөк һәм фарсы телдәрен, географияны, ғөмуми тарихты, тел ғилемен, педагогиканы, математиканы өйрәнә. Тарих, география, фәлсәфә тарихы, сәйәси экономия, педагогика буйынса китаптар менән таныша. Ҡазанда Ҡәйүм Насыри, Николай Катанов, Ғүмәр Ҡыуатов, Ғабдулла Туҡай, Мәжит Ғафури, Зариф Бәшири менән осраша, улар менән дуҫтарса мөнәсәбәттә булған. 1902 йылда мәҙрәсәлә уҡыуҙы тамамлай.